पाला पौनै पर सारियां धारां-केरयां चिट्ट-चटैन होई जन्दियां न। इंयां सेई होन्दां जे चबक्खी इक चिट्टी चादरपेदी ऐ जेदै पर कुदै-कुदै सैल्ले उल्ल कड्ढे दे न। इक हैं स्याले दा पैह्‌ला पाला पेआ निं ते दुऐ हैं उप्परै दा नील-नलाईं, रिच्छ ते रौंस खल्हेडे ढलना लगी पौन्दे न ते बंदूकिये बन्दकड़ू लेइयै चढ़ी पौन्दे न। हर बन्दूकियै कछ नीलैं दियां दूऊं चार कलगियां जरूर होन्दियां ते कोटैं पर लग्गी दियां लस-लस लिस्कदियां न। रौंसें गी मारियै एह् लोक कस्तूरिये दे बीड़े कड्ढियै बी बेचदे न। रिच्छे दी रछेली ते रिच्छ-पित्ते बी कढदे न जेके बड़े कारियैं औन्दे न। ‘रछेली रिच्छें दी चर्बी गी आखदे न ते रिच्छ-पित्ता पित्ते दी थैली गी आखदे न। रिच्छे गी मारियै झट्ट उस दी थैली कड्डियै उस चे लोहे दियां सूइयां त्रामें दे टुक्क ते जुड़ै तां चान्दी-सुन्ना बी मासा पान्दे न। एह् धातां ओदै च गलयै इक्क-मिक्क होई जन्दियां न ते परैन्त इस्सी मतियै कारियै पर बर्तेआ जंदा ऐ। खास करी जोड़ै दी पीड़ैं पर बड़ा कम्म औन्दा ऐ। बुड्ढे इसगी नशीली ‘टानक’ दै तौरै पर बरतदे न। “रब्बै” दियां नैखरां बड्ढिया, त्रामैं चान्दियै च मढ़ियै जागतां दै गल पुआई दिन्दे न। आखदे की नजर निं लगदी, इन्दै कन्ने।’